Source: http://www.heikniemi.fi/lakiblogi/archives/2004_09.html
Timestamp: 2020-07-09 00:53:29+00:00

Document:
Lakiblogi: syyskuu 2004 Archives
KKO:ssa taannoin prässättyä:
KKO 2004:82: Rikosjutun asianomistajan asiamiehen influenssa oli kelvollinen peruste määräajan palauttamiselle. Asianomistaja sai hakea muutosta käräjäoikeuden päätökseen, vaikka alunperin asiakirjat olikin toimitettu myöhässä.
KKO 2004:83: Törkeästä lapsen seksuaalisesta hyväksikäytöstä epäilty rikosasian vastaaja oli nimennyt todistajakseen Sexpo-säätiön tutkimuspäällikön, joka vaati korvauksena todistajantyöstään 2546 euroa (sisältäen 38 tuntia työtä á 67 e). Sekä HO että KKO hylkäsivät vaatimuksen ja myönsivät todistajalle vain päivärahan ja kulukorvauksen. Perusteena oli se, ettei asianosaisen kutsumille todistajille voida lähtökohtaisesti suorittaa ns. asiantuntijan palkkiota valtion varoista, vaan tämä voidaan maksaa vain tuomioistuimen kutsumille asiantuntijoille.
KKO 2004:84: Asunto-osakeyhtiön vesimaksu oli maksettava täysimääräisenä, vaikka henkilö asui asunnossa vain puolet ajasta. KKO:n sanoin: "Yhtiöjärjestyksen määräyksen mukaan vesimaksun maksuvelvollisuuden kannalta ei ole merkitystä sillä, missä määrin huoneistossa asuva tosiasiallisesti käyttää vettä. Maksuvelvollisuus on sidottu vain siihen, asutaanko huoneistossa vai ei. Tällainen yhtiöjärjestyksen määräys on tavanomainen ja tarkoitettu turvaamaan osakkeenomistajien yhdenvertaisuutta katettaessa asunto-osakeyhtiölle aiheutuvia menoja." Asukas tuomittiin maksamaan vesimaksut täysimääräisinä.
KKO 2004:85: Velallisen epärehellisyydestä ja petoksista epäillyn A:n omaisuutta oli takavarikoitu neljän miljoonan markan arvosta asianomistaja B:n vaatimuksesta. Osa syytteistä sittemmin hylättiin. Kun takavarikosta oli aiheutunut A:lle vahinkoa, tämä nosti myöhemmin vahingonkorvauskanteen B:tä vastaan. KKO hylkäsi kanteen todeten, ettei B ollut vastuussa aikanaan rikosasiassa tutkinnanjohtajan tekemästä takavarikkopäätöksestä, vaikka olikin takavarikkoa vaatinut.
KKO 2004:86: Syytetty oli tuonut Suomeen 16 500 litraa vodkaa ilmoittaen lastin sisällöksi rakennustarvikkeita. KKO vapautti hänet salakuljetussyytteestä, koska alkoholin kuljettaminen EU:n sisällä sinänsä ei ollut luvanvaraista. Samalla hänet kuitenkin tuomittiin törkeästä veropetoksesta, koska tarkoitus oli ollut kiertää alkoholin valmisteverotusta. 18 kuukauden vankeuden lisäksi räpsähti muhkea korvaussumma maksamattomista veroista: reilu 300 000 euroa korkoineen.
Ps. Viime aikoja vaivanneen hiljaisuuteni syy on ollut lähestyvässä työoikeuden tentissä ja muussa eläimellisessä kiireessä. Pahoitteluni.
Posted by Jouni Heikniemi at 09:58 PM | Comments (0) | yleistä
Posted by Jouni Heikniemi at 10:03 PM | Comments (2) | vero-oikeus
Viestintävirasto ohjeistaa operaattoreita sähköpostista
Viestintävirasto antoi taannoin määräyksen 11/2004, joka tulee voimaan 1.12.2004. Sen olennainen teleoperaattoreita velvoittava sisältö on seuraava:
Teleyrityksen on kytkettävä verkosta irti kone, joka toimii avoimena sähköpostinvälittäjänä (open relay), jos se häiritsee liikennettä.
Kuluttajaliittymään ei saa päästää SMTP-liikennettä, ellei kuluttajaa ole erikseen informoitu avoimen liikennöinnin riskeistä.
Kuluttajaliittymästä lähtevä SMTP-liikenne on tukittava, ellei kuluttajaa ole erikseen informoitu asiaan liittyvistä riskeistä. Tällöinkin lähtevän SMTP-liikenteen määrää on valvottava.
Teleoperaattorin on seurattava "viestintäverkkonsa ja sähköpostijärjestelmänsä tapahtumia sellaisen haittaohjelmia sisältävän sähköpostiliikenteen havaitsemiseksi, joka aiheuttaa vaaraa viestintäverkon tai -palvelun käytettävyydelle." Operaattorilla on oltava valmiudet haittaohjelmien karkeaan suodatukseen ongelmatapauksissa, ja asiakkaille on dokumentoitava haittaohjelmien suodatusperiaatteet. Muuhun verkon toimintaa vaarantavaan sähköpostiliikenteeseen voidaan soveltaa samoja sääntöjä.
Teleoperaattorin on valvottava sähköpostituotannon laatua ja varmuutta mm. läpimenoviiveet, kuormatilanteet ja käyttökatkokset tilastoiden. Lisäksi on erikseen määrätty, että sähköpostipalvelun viestien säilytysjärjestelmän on oltava "vikasietoinen", joka sinänsä kyllä on ilmaisuna aika hämärä. Mutta loppua kohti vain paranee: "Teleyrityksellä on oltava valmiudet sähköpostipalvelun uudelleen rakentamiseksi."
Ja sokerina pohjalla, Viestintävirasto määrää nyt virallisesti, että security@, abuse@, noc@- ja postmaster@-osoitteita on luettava "säännöllisesti".
Posted by Jouni Heikniemi at 11:34 PM | Comments (0) | tietotekniikka

References: KKO 

KKO 
 KKO 

KKO 

KKO 
 KKO 

KKO 
 KKO